Hlutirnir hafa ekki verið að ganga upp hjá Valdísi Þóru Jónsdóttur á seinna úrtökumótinu fyrir evrópsku mótaröðina í golfi í borginni Marrakech í Marokkó , en sem kunnugt er var hún í 18. sæti á fyrra mótinu í Rabat fyrir rúmri viku . Valdís Þóra sagði í samtali við vefmiðilinn kylfing.is á mánudag að staðan væri frekar augljós að draumurinn yrði ekki að veruleika þetta árið . Mótið byrjaði sl. laugardag . Hún var samtals 22 höggum yfir pari fyrir lokahringinn , í dag á fjórða degi mótsins . Valdís lék fyrsta hringinn á laugardag á 74 höggum eða +2 , en hringirnir á sunnudag og mánudag voru báðir jafn slakir hjá Valdísi , 82 högg . Ljóst er með þessari útkomu að Valdís átti ekki möguleika að verða meðal þeirra 60 fyrstu eftir fjórða hringinn sem var ólokið þegar þetta var skrifað á þriðjudag . Valdís Þóra segist hafa misst einbeitingu sem orsökuðu að hún fékk dæmt á sig víti og einnig hafi púttin verið vandamál . Í samtalinu á kylfing.is segist Valdís Þóra tilbúin með plan b , það er að komast inn á LET Access mótin sem er næsta deild fyrir neðan Evrópumótaröðina sjálfa .